ખરી તકલીફ તો નોટબંધી પછીના દિવસોમાં શરુ થઈ હતી. અફરાતફરીના માહોલમાં સૌથી વધુ વેઠવાનું મધ્યમવર્ગને આવ્યું. તેમને જીવનજરુરી ચીજવસ્તુઓ મેળવવામાં આંખે પાણી આવી ગયા. બહાર ગામ ગયેલા મુસાફરો અટવાયા, તો લગ્ન પ્રસંગ લઈને બેઠેલા અનેક પરિવારોની તો પનોતી બેઠી. તેઓ છતે પૈસે ખરીદી ન કરી શક્યાં. લગ્ન પ્રસંગ પાછો ઠેલવાના પણ કેટલાક કિસ્સાઓ સામે આવ્યા. જેમની પાસે પાંચસો અને એક હજારની જૂની નોટ સાચવેલી હતી તે સામાન્ય માણસ અચાનક દરિદ્ર બની ગયો. આ બધામાં શ્રમજીવીઓ, રોજમદારોની હાલત સૌથી કફોડી હતી. તેમના બેંકોમાં અકાઉન્ટ નહોતા. જે કંઈ થોડીઘણી જૂની નોટો હતી તેને કેવી રીતે બદલાવવી તે દ્વિધામાં તેઓ અટવાયા. હાઈવે પરની ચેક પોસ્ટ પર વાહનોની કતારો લાગી ગઈ હતી. જેના કારણે દૂધથી લઈને શાકભાજી સુધીની તંગી ઉભી થઈ ગયેલી. દેશભરમાં મોટાભાગના માર્કેટિંગ યાર્ડો અને નાના વેપારીઓના ધંધા રોજગાર ઠપ્પ થઈ પડ્યાં.